CELEX: 32018D1119(01)
Language: hr
Date: 2018-09-13 00:00:00
Title: Odluka Tijela za europske političke stranke i europske političke zaklade od 13. rujna 2018. o brisanju Europa Terra Nostra iz Registra

19.11.2018   
               
               
                  HR
               
               
                  Službeni list Europske unije
               
               
                  C 418/4
               
            
         ODLUKA TIJELA ZA EUROPSKE POLITIČKE STRANKE I EUROPSKE POLITIČKE ZAKLADE
         od 13. rujna 2018.
         o brisanju Europa Terra Nostra iz Registra
         (Vjerodostojan je samo tekst na njemačkom jeziku)
         (2018/C 418/05)
         TIJELO ZA EUROPSKE POLITIČKE STRANKE I EUROPSKE POLITIČKE ZAKLADE,
         Uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju,
         uzimajući u obzir Uredbu (EU, Euratom) br. 1141/2014 Europskog parlamenta i Vijeća od 22. listopada 2014. o statutu i financiranju europskih političkih stranaka i europskih političkih zaklada (1), a posebno njezin članak 40.a,
         budući da:
         
                     (1)
                  
                  
                     Dana 13. rujna 2017. Europska komisija iznijela je Prijedlog uredbe Europskog parlamenta i Vijeća o izmjeni Uredbe (EU, Euratom) br. 1141/2014 o statutu i financiranju europskih političkih stranaka i europskih političkih zaklada (2).
                  
               
                     (2)
                  
                  
                     Dana 9. travnja 2018. Tijelo za europske političke stranke i europske političke zaklade („Tijelo”) primilo je od Europa Terra Nostra („ETN”) zahtjev za registraciju kao europske političke zaklade u skladu s člankom 8. stavkom 1. Uredbe (EU, Euratom) br. 1141/2014.
                  
               
                     (3)
                  
                  
                     Tijelo je 24. travnja 2018. donijelo odluku o registraciji ETN-a kao europske političke zaklade („odluka o registraciji”). Dana 31. svibnja 2018. odluka o registraciji objavljena je u Službenom listu Europske unije i ETN je stekao europsku pravnu osobnost. ETN je službeno pridružen europskoj političkoj stranci Savez za mir i slobodu („APF”).
                  
               
                     (4)
                  
                  
                     Dana 3. svibnja 2018. Europski parlament i Vijeće donijeli su Uredbu (EU, Euratom) br. 2018/673 (3) o izmjeni Uredbe (EU, Euratom) br. 1141/2014. Uredba (EU, Euratom) br. 2018/673 stupila je na snagu na dan njezine objave u Službenom listu Europske unije, odnosno 4. svibnja 2018., a njome su među ostalim izmijenjeni uvjeti koje podnositelji zahtjeva moraju ispunjavati da bi ih se registriralo kao europsku političku stranku.
                  
               
                     (5)
                  
                  
                     U skladu s člankom 40.a stavkom 3. Uredbe (EU, Euratom) br. 1141/2014, europske političke stranke registrirane prije 4. svibnja 2018. trebale su najkasnije do 5. srpnja 2018. dostaviti dokumente kojima se potvrđuje da ispunjavaju uvjete utvrđene u članku 3. stavku 1. točkama (b) i (ba) Uredbe (EU, Euratom) br. 1141/2014 kako je izmijenjena („izmijenjeni uvjeti registracije”). U skladu s člankom 40.a stavkom 4. Uredbe (EU, Euratom) br. 1411/2014, Tijelo će europsku političku stranku i njegovu pridruženu europsku političku fondaciju izbrisati iz Registra ako predmetna strana do 5. srpnja 2018. ne dokaže da ispunjava izmijenjene uvjete za registraciju.
                  
               
                     (6)
                  
                  
                     Tijelo je 4. svibnja 2018. svim registriranim europskim političkim strankama poslalo dopis u kojem ih obavještava o dovršetku zakonodavnog postupka koji je rezultirao usvajanjem Uredbe (EU, Euratom) br. 2018/673 („dopis od 4. svibnja 2018.”). U dopisu od 4. svibnja 2018. navedene su implikacije novog pravnog okvira, a europske političke stranke podsjetilo se na njihovu obvezu da do 5. srpnja 2018. dostave dokumente kojima se potvrđuje da ispunjavaju izmijenjene uvjete registracije.
                  
               
                     (7)
                  
                  
                     Tijelo je 22. lipnja 2018. primilo podnesak Kotleba - Ľudová Strana Naše Slovensko („LSNS”) u kojem, između ostalog, stoji da je LSNS stranka članica APF-a i da je zastupljena u Državnom vijeću Republike Slovačke.
                  
               
                     (8)
                  
                  
                     Tijelo je 2. srpnja 2018. primilo podnesak Nationaldemokratische Partei Deutschlands („NPD”) u kojem, između ostalog, stoji da je NDP stranka članica APF-a i da je zastupljena u Europskom parlamentu.
                  
               
                     (9)
                  
                  
                     Tijelo nije primilo nikakvu dodatnu dokumentaciju od APF-a ili nacionalnih političkih stranaka u ime APF-a u svrhu dokazivanja da je APF do 5. srpnja 2018. zadovoljio izmijenjene uvjete za registraciju.
                  
               
                     (10)
                  
                  
                     Tijelo je 10. kolovoza 2018. APF-u i ETN-u poslalo preliminarnu ocjenu kako bi im dao priliku za saslušanje u skladu s člankom 34. Uredbe (EU, Euratom) br. 1141/2014 s obzirom na izmijenjene uvjete registracije i činjenicu da do 5. srpnja 2018. APF nije dostavio dostatne dokumente.
                  
               
                     (11)
                  
                  
                     Ni APF ni ETN nisu dostavili nikakve primjedbe kao odgovor na preliminarnu ocjenu Tijela od 10. kolovoza 2018.
                  
               
                     (12)
                  
                  
                     Tijelo smatra da APF nije u roku koji je zadao europski zakonodavac dokazao da zadovoljava izmijenjene uvjete za registraciju jer do 5. srpnja 2018. nije dostavio dostatnu dokumentaciju, tj. dostavio je samo dokumente LSNS-a (Slovačka) i NPD-a (Njemačka). Ta dva podneska nisu dovoljna kako bi se dokazalo da APF zadovoljava izmijenjene uvjete za registraciju u najmanje četvrtini država članica.
                  
               
                     (13)
                  
                  
                     Tijelo također smatra da nije potrebno provesti analizu utemeljenosti podnesaka LSNS-a i NPD-a jer, čak i ako su ti podnesci u načelu prikladni za dokazivanje da APF zadovoljava izmijenjene uvjete za registraciju u dvije države članice, to ne bi promijenilo činjenicu da APF do 5. srpnja 2018. nije dostavio dostatnu dokumentaciju.
                  
               
                     (14)
                  
                  
                     U skladu s člankom 40.a stavkom 4. Uredbe (EU, Euratom) br. 1411/2014 Tijelo smatra da APF do 5. srpnja 2018. nije dokazao da ispunjava izmijenjene uvjete registracije i da se APF i ETN stoga moraju izbrisati iz Registra,
                  
               DONIJELO JE OVU ODLUKU:
         
            Članak 1.
            Europa Terra Nostra ovime je izbrisana iz Registra.
         
         
            Članak 2.
            Ova je Odluka upućena
            
                        Europa Terra Nostra
                     
                  
                        Kurfürstendamm 195, 3. OG
                     
                  
                        10707 Berlin
                     
                  
                        DEUTSCHLAND
                     
                  
         
            Sastavljeno u Bruxellesu 13. rujna 2018.
            
               
                  U ime Tijela za europske političke stranke i europske političke zaklade
               
               
                  Direktor
               
               M. ADAM
            
         
         
            (1)  SL L 317, 4.11.2014., str. 1.
         
         
            (2)  COM(2017)0481 final – 2017/0219(COD).
         
            (3)  SL L 114 I, 4.5.2018., str. 1.